Iboam e buje,
Jesus o'je'apũn kabi beat kay―jebay kay.
O'jekawẽn jebay eju.
— Bay — io'e.
— G̃axĩn ma oje'ũ.
Õn ma ekpot.
Odipap cuy eg̃ubapuk adeayũ be.
Õn tak edipap cuy og̃ubapuk cebe ip — io'e.
— Pũg̃pũg̃pũg̃ayũ juk eg̃utabun okay ipi dag̃ayũ'in.
A'õbacaap cuk eg̃ũm owebe.
Imẽnpuye okay itabucayũ yag̃uyisum jekukum wa'õbi — io'e jebay be.
— Ẽn acã Deusat.
Ka'ũmg̃u wara'at.
Õn ma emumudot―Jesus Cristo.
Ijodiat yag̃uyisum jeku okay itabun puje,
ekay itabun puje dak — io'e.
— Soat em exe ma jeedop ip ce'ũ buje — io'e.
— Wekapikap cuk adi eg̃ũm owebe.
Ipi dag̃ pima abu ẽn iap cuk adi og̃uwẽnuwẽn edipap mubapukpug̃.
G̃asũ wekapikap og̃u'ũm — io'e Jesus.
— Bay — io'e Jesus.
— Exe bima soat kabi beacat odipap mubapukpuk'uk ip osodop―ekawẽn tojotjot'ukayũ.
Ipi mujurũg̃ awap odipap mubapukpuk'uk ip osodop.
Waram cuy odipap mubapukpug̃ ip jeenuy,
exe wajẽm puje — io'e.
Jesus jekay itabucayũ o'g̃uwẽn jebay be g̃ebuje bit.
— Pũg̃pũg̃ayũ juk eg̃utabun okay ipi dag̃ayũ'in — io'e.
— Ebekitkiyũm osodop ip.
Ixeyũ eg̃utabun okay.
Ixeyũ itabucayũ be emuwẽnuwẽn ojekuku.
Kũyjobit o'e ip a'õ kay — io'e Jesus jebay be.
— Itaybit ip g̃asũ a'õbi acã õn emuwẽnuwẽn iam — io'e.
— Apẽn cuk adi ecece iap ma og̃uwẽnuwẽn soat pe okay itabucayũ be.
Wa'õ kay ip osodop.
Itaybit o'e ip icẽmãn Deus xewi Jesus osodot iam.
Itabut o'e ip Deus ma Jesus o'g̃udot iap kay — io'e Jesus.
— Bay,
ixeyũ beam ma õn kawẽnwẽn eweju―onze beayũ beam — io'e.
— Itabut'ũmayũ beam g̃u õn kawẽnwẽn―okay emumutabunyũ beam acã — io'e.
— Ebekitkiyũ ixeyũ.
Soat okay itabucayũ ebekitkiyũ.
Imẽnpuye webekitkiyũ dak ip.
Adeayũ odipap cocom webekitkiyũ cũg̃ ma jekukum puye — io'e.
— Bay,
soat podi ma a'õbaca.
A'õbacaap cuk adi eg̃ũm owebe.
A'õbacaap co'i wa'õbaca.
G̃axĩn ma oajẽm ma'g̃uto ekay.
Õn ma ipi dag̃ g̃u ojeku.
Okay itabucayũ bit ipi dag̃ ip jeku.
— Bay — io'e.
— Pũg̃ em ikẽrẽat ejukuk g̃u.
Imẽnpuxim ag̃ cuy eg̃uy ixeyũ kay cũg̃ ma ip ceku am wekuap co'i,
ekuap co'i dak — io'e.
— A'õbacaap cuk adi eg̃ũm owebe.
Õn ixeyũ xe bima,
a'õbi ma juk adi ag̃ og̃uy cekay ip itabucap epereap puxim.
Ka'ũma ma ixeyũ'in oibu'un okay.
Pũg̃ acã oibu'un―jetabucap epereperemxi acã.
Apẽn ixe jetabucap o'jepere iap ibararak opop Deus ekawẽntup pe.
Ig̃odup ekawẽn tag̃ jetabucap jepere g̃asũ — io'e.
— Bay,
g̃axĩn ma'g̃uto ocepit ekay — io'e Jesus.
— Ijoce bima bit õn kawẽnwẽn ewebe onze beayũ beam ixeyũ mucokcok am ocokcokap co'i.
Obu'u icokcoksũ ãm ip.
Obikuy icokcok cĩcã ãm ip ocokcokap co'i — io'e.
— Ekawẽn cuk adi og̃uwẽnuwẽn cebe ip.
Ekay'ũmat ekukuap puxim g̃u õn jekukum.
Ixeyũ dak ekay'ũmat ekukuap puxim g̃u jekukum.
Imẽnpuye ixeyũ kay itakoma o'e ip itabut'ũmayũ,
ekay'ũmayũ — io'e.
— Bay,
“Okay itabucayũ juy etujujẽm ipi dag̃wi,”
i'ũmg̃u õn pit e'em ewebe.
“Ixeyũ juy eg̃uxipan ikẽrẽat mujurũg̃rũg̃'ukayũ kukukat xewi,”
i õn pit e'em ewebe — io'e.
— Itabut'ũmat ekukuap puxim g̃u õn jekukum.
Imẽnpuxim itabut'ũmat ekukuap puxim g̃u jekukum ip okay itabucayũ — io'e.
— Bay,
ixeyũ juy eg̃uwexat soat em ebikuyap tag̃ jekuku'ukayũm.
Ekawẽn cocoam cuy ip eg̃uwexat.
Ekawẽn acã kawẽn icẽmat — io'e.
— Ẽn cuk omudot ijodiat mutaybin am kawẽn icẽmãn.
Imẽnpuxim ixeyũ og̃uju ijodiat mutaybin am kawẽn icẽmãn — io'e.
— Og̃e'ũn'ũn g̃asũ,
oxe ixeyũ ikukpin puye.
Ebikuyap tag̃ oje'ũ ixeyũ dak ebikuyap tag̃ ceku am — io'e.
— Onze beayũ beam acã g̃u õn kawẽnwẽn eweju,
Bay.
Warara'acayũ itabut je'e okay,
ixeyũ omuwẽnuwẽn puye.
Ixeyũ beam tak õn kawẽnwẽn eweju―g̃uyjom itabunayũ beam — io'e.
— Bay,
“Ixeyũ juy esubuywan pũg̃ tag̃ ma ip ceku am,”
i õn e'em ewebe.
Bay,
pũg̃ tag̃ ma ẽn jekukum oweju.
Õn tak pũg̃ tag̃ ma eweju jekukum.
— Bay — io'e.
— Obikuy wuyekukuap co'i ceku am ip.
Wuyekukuap tag̃ jekukum pima,
itabut'ũmayũ je'e “Deus Jesus emumudot,”
i — io'e.
— Bay,
a'õbacaap cuk adi ejomõg̃ owebe.
“Ojo'i ẽn tak a'õbaca,”
i juk adi ece owebe,
Bay.
Imẽnpuxim “Ojo'i eyju dak eya'õbaca,”
i õn e'em okay itabucayũ be.
Imẽn õn e'em cebe ip pũg̃ tag̃ ma ceku am ip wuyekukuap co'i — io'e Jesus.
— Pũg̃ tag̃ ma õn jekukum ixeyũ eju.
Ẽn tak oweju pũg̃ tag̃ ma jekukum.
Imẽneju pũg̃ tag̃ ma jekukum ip wuyekukuap co'i.
Wuyekukuap co'i jekukum pima,
itabut'ũmayũ itabut je'e ẽn ma omudocat iap kay.
Deus xe wuykukpin apẽn jekpot ikukpin cexe iap co'i iap kay dak itabut je'e ip — io'e.
— Exe okukpin cuk adi og̃uy ipi mujurũg̃ puje.
“Wa'õbacaap co'i ẽn tak a'õbaca,”
i juk adi ecece owebe.
— Bay — io'e.
— Onze beayũ juk adi eg̃utabun okay.
Obikuy wuydopap pe ixeyũ dop am okpot wa'õbacaap co'i ya'õbaca iap co am — io'e.
— Bay — io'e.
— Soat em ẽn cũg̃ ma e'em.
Ikẽrẽat ejukuk g̃u―pũg̃ em tak ka'ũma.
Itabut'ũmayũ itaybit g̃u abu ẽn iam.
Õn pit wetaybit cĩcã abu ẽn iam.
Onze beayũ itabut cebay teku o'g̃udot ijodi iap kay — io'e.
— “Webay xe eykukpin cĩcã,”
i juk adi ocece cebe ip.
Iboap og̃uwẽn cebe ip cewemukukpin am ip exe okukpinap co'i.
Iboap og̃uwẽn cebe ip pũg̃ tag̃ ma weku am ceweju ip — io'e Jesus.
Imẽn Jesus o'jekawẽn cĩcã jebay eju.